
Martfű Város Polgármesterétől
Előterjesztés

Martfű Város Önkormányzati Képviselő-testületének a köztisztviselői teljesítménykövetelmények alapját képező célok meghatározására


Tisztelt Képviselő-testület!


A köztisztviselők jogállásáról szóló törvény 34. §. /3/ bekezdése alapján a helyi önkormányzat esetében a teljesítménykövetelmények alapját meghatározó célokról a képviselő-testület évente dönt.


A meghatározott célok az általános – inkább stratégiai jellegű – elvárásokat tartalmazzák a köztisztviselőkre vonatkozóan, a konkrét teljesítménykövetelményeket a köztisztviselők esetében a jegyző, valamint a jegyzőre vonatkozóan a  polgármester írásban állapítja meg.

A jegyző, és a polgármester a köztisztviselő munkateljesítményét a törvény 34.§. /1/ bek. alapján a köztisztviselő munkakörének és a közigazgatási szerv kiemelt céljainak figyelembevételével évente írásban értékeli.

A 2011-ben meghatározott kiemelt célokhoz kapcsolódó teljesítményértékelés tavaly decemberben megtörtént, melynek eredménye a jegyző munkateljesítményét pozitívnak, a köztisztviselők munkateljesítményét többségében pozitívnak minősítette.


A 2012. évre vonatkozó kiemelt célok meghatározásánál a határozati javaslathoz az alábbi döntéseket és dokumentumokat kellett figyelembe venni:
· az önkormányzat szervezeti és működési szabályzata és ügyrendje

· az önkormányzat 2012. évi munkaterve.


Mindezek alapján az előterjesztés tárgyában az alábbi határozat meghozatalát javasolom:

…./2012. (II.9.) Határozat

a köztisztviselői teljesítménykövetelmények alapját képező 2012. évi célok meghatározásáról.

A Martfű Városi Önkormányzatának Képviselő-testülete a köztisztviselők jogállásáról szóló többször módosított 1992. évi XXIII. törvény 34. §. (3) bekezdésében biztosított jogkörében eljárva a Polgármesteri Hivatal és a Mezőhéki Kirendeltség köztisztviselői teljesítményértékelésének alapjául 2012. évre vonatkozóan az alábbi kiemelt célokat állapítja meg:

1./ Az önkormányzat 2012. évi pénzügyi terve végrehajtásának biztosítása, a költségvetési előirányzatok célszerű és hatékony felhasználása, a gazdálkodási feladatok ellátásának korszerűsítése. 

Célfeladatok: 

· A költségvetésben meghatározott bevételek beszedésének teljesítése, a hátralékok csökkentése. Új bevételi források felkutatása. 

· A törvényes, hatékony, ésszerű és takarékos gazdálkodás megvalósítása mellett az önkormányzati feladatellátás folyamatosságának biztosítása. 

· Az önkormányzat és intézményei gazdálkodása adminisztrációs feladatellátásának áttekintése, a kettősségek, eltérések kiszűrése, szükség esetén ésszerű átszervezésének kezdeményezése.
· A nemzeti vagyonról szóló 2011. évi CXCVI. Tv. szerinti vagyongazdálkodási terv elkészítése és a hatályos önkormányzati vagyonrendelet felülvizsgálata.

· Az önkormányzati vagyonnal kapcsolatos pénzügyi nyilvántartások vezetése legyen pontos, naprakész. 

A vagyongazdálkodási feladatok ellátásának folyamatos ellenőrzése, a hatékonyságot, gazdaságosságot biztosító intézkedések megtételének kezdeményezése. 

· Az önkormányzati intézmények gazdálkodásának folyamatos figyelemmel kisérése, a szükséges intézkedések megtételének kezdeményezése., így az irodaszer, nyomtatvány és tisztítószer beszerzés, a fénymásoló, nyomtató üzemeltetés, a telefon szolgáltatás, a rovar- és rágcsálóirtás, a szemétszállítási feladatok ellátásának önkormányzati egységes pályáztatása, beszerzése.
· Az új államháztartási törvény, valamint a gazdálkodásra vonatkozó jogszabályok maradéktalan betartását biztosítani kell. 

· Gondoskodni kell arról, hogy az „üvegzseb” törvénynek megfelelő adatok a város internetes honlapján naprakészek legyenek. 

· Ellenőrizni kell az állami normatíva biztosításának alapját képező mutatószámok figyelemmel kisérését. 

· Biztosítani kell a benyújtott pályázatok pénzügyi megalapozottságát. 

· Hatékony intézkedéseket kell tenni az elnyert pályázatok kötelezettségvállalás szerinti önerejének biztosítása érdekében. 

· Biztosítani kell a közbeszerzési eljárások törvényes lebonyolítását. 

· Rendszeres adóellenőrzésekkel, a cégtár és a helyi nyilvántartások felhasználásával biztosítani kell az adóalanyok kötelezettségeinek teljesítését. 

· Az önkormányzat gazdálkodási rendszerének 2009. évi ÁSZ ellenőrzése során a jogszabályi előírások betartása érdekében javasolt feladatok maradéktalan végrehajtása. 

2./ A magasan képzett, feladatát eredményesen ellátó, az önkormányzati munkát hivatásának tekintő, személyi állomány biztosítása, és fejlesztése. 
Célfeladatok:

· Gondoskodni kell a teljesítményértékeléshez szükséges dokumentumok beszerzéséről, illetve elkészítéséről.

· El kell készíteni az egyéni teljesítménykövetelmények meghatározását 2012. március 31-ig, illetve azok teljesítésének értékelését 2012. december 31-ig. 

· El kell készíteni a 2012. évre vonatkozó szabadságolási, és    továbbképzési tervet.

 - Ösztönözni szükséges a köztisztviselők államigazgatás átszervezéséhez kapcsolódó továbbképzéseken oktatáson való részvételét.
3./
Az önkormányzati szervek, intézmények hatékony működtetése, információs rendszerének bővítése, a városi rendezvények tartalmasabbá tétele, a testvérvárosi kapcsolatos szélesítése.

Célfeladatok:

· Gondoskodni kell az új önkormányzati törvény maradéktalan megismeréséről, a hatálybalépéshez kapcsolódó változások megfelelő előkészítéséről.

· Biztosítani kell a testületek törvényes működésének alapfeltételeit.

· A testületi előterjesztéseket határidőre el kell készíteni és a tagok részére meg kell küldeni a döntéshozatalhoz szükséges dokumentumokat, biztosítani kell, hogy az érdekegyeztetés során a döntéssel érintettek kifejthessék véleményüket.


- 
Az előterjesztések és a rendeletek, határozatok szövegét úgy kell megszerkeszteni, hogy az egyértelmű, világos, a magyar nyelv szabályainak megfelelő legyen és szakmai kifejezéseket csak akkor tartalmazzon, ha azok nélkül a pontos jogi szabályozás nem oldható meg.

   -      Továbbra is biztosítani kell a testületi működés elektronikussá tételét, a papír alapú anyagok kiküldésének minimalizálását.

-     Követelmény, hogy a testületi és bizottsági ülések jegyzőkönyvei az ülést követő 15 napon belül elkészüljenek és azok egy példánya a Kormányhivatalhoz kerüljenek felterjesztésre.

-   Gondoskodni kell a testületi döntések határidőben történő végrehajtásáról. 

-   Biztosítani kell az Interneten az önkormányzati HONLAP     karbantartását, frissítését.

- 
El kell érni a fénymásolók, nyomtatók takarékos használatát, minden lehetséges területen az elektronikus rendszer nyomtatás nélküli használatát.  
- 
Figyelemmel kell kísérni a pályázati lehetőségeket és ezek felhasználásával anyagi forrást kell teremteni a városi rendezvények színvonalasabbá tételéhez és a testvérvárosi kapcsolatok elmélyítéséhez.

- 
A helyben működő civil szervezetek számára a működésükhöz tanácsadást, segítséget kell nyújtani.

-  
Az elektronikus ügyintézés biztosítása érdekében az önkormányzat honlapján az ügyintézéshez szükséges nyomtatványokat és ügyfél-tájékoztatókat folyamatosan frissíteni kell. 

- 
Az önkormányzat új iratkezelési szabályzatában foglaltaknak megfelelően el kell végezni az ügyiratok iktatását,  selejtezését, valamint a Levéltárnak történő átadását.

- 
Folyamatosan végezni kell az irattári anyagok elektronikus archiválását. 

- 
Az ügyiratkezelés területén el kell érni, hogy az alkalmazkodjon és segítse a szolgáltató közigazgatással szemben támasztott követelmények teljesítését.

4./ A lakosság szociális biztonságának megteremtése, megőrzése.

- 
Hatékonyabban kell gondoskodni az eseti és rendszeres segélyezési formák biztosításáról azoknál a rászorulóknál, akiknek létfenntartása, testi épsége veszélyeztetve van.

- 
Az élethelyzetüknek megfelelően a lehető leggyorsabban, az adható támogatás teljes körű számbavétele után kell segítséget nyújtani a szociálisan rászoruló emberek és családok számára.

- 
A munkanélküliek munkaerő-piaci helyzetének javítása érdekében folyamatosan biztosítani kell a közfoglalkoztatás  szervezését.

- 
Jobban be kell vonni a családsegítő és gyermekjóléti szolgálatot a hatósági ügyek területén, ezzel biztosítva a szorosabb együttműködést, szélesebb körben igényelni kell a rászorulók felkutatásához, segélyezéséhez, annak megfelelő felhasználásához a segítségüket.


- 
A felderítő munka javításával el kell érni, hogy a lakhatási feltételeikben veszélyeztetettek adósságkezelési támogatásban, tanácsadásban részesüljenek. 

· Kiemelt figyelmet kell fordítani a gyermekeket nevelő családok szociális biztonságára, a gyermekeknek az iskoláztatására, napközbeni ellátásukra, a gyermekek családban történő nevelésének elősegítésére, melynek hatékony működéséhez rendszeres kapcsolatot kell tartani a nevelési-oktatási intézményekkel.
· Kiemelt figyelmet kell fordítani, továbbá a halmozottan hátrányos helyzetű gyermekeket nevelő családok szociális juttatások odaítélésére, kiemelten az óvodáztatási támogatásra.

· A jelenlegi szociális ellátó rendszer szervezeti kereteit felül kell vizsgálni és javaslatot kell kidolgozni egy hatékony, az ellátottak igényeihez igazoldó rendszer kialakításához.
5./ A hatósági ügyintézésben erősödjön a szolgáltató jelleg és fokozottan érvényesüljenek a polgárbarát igazgatás eszközei és módszerei.

   - 
Biztosítani kell, hogy ügyintézői mulasztásból határidőn                                               túli ügyintézés ne forduljon elő.

   - 
Ügyintézési határidő meghosszabbítására csak rendkívüli esetben kerülhet sor.

   - 
Az ügyek intézése során úgy kell a munkát szervezni, hogy a szükséges hozzájárulások, illetve szakhatósági engedélyek megkérése, a hiánypótlási felhívások megküldése azonnal megtörténjen és a döntéshozatalra a lehető legrövidebb időn belül sor kerüljön.

- 
Az ügyfelek tájékoztatására, az ügyintézéssel kapcsolatos felvilágosításra fel kell használni a helyi sajtó és az internet adta lehetőségeket is.

- 
Az érintett települések polgármesteri hivatalainak meg kell küldeni azokat a nyomtatványokat, amelyek körzeti jellegű hatósági feladatoknál a különböző engedélyek iránti kérelmekhez kötelezően előírtak, elkerülve ezzel az ügyfelek felesleges utazgatását.

- 
Az érintett település polgármesteri hivatala számára biztosítani kell a gépjárműadó nyilvántartással kapcsolatos jogszabályi változásból adódó feladatai végrehajtását.

- 
Az ügyfelek tehermentesítése céljából javítani kell a szervezeti egységek közötti kommunikációt.

- 
A körzetközponti feladatok intézésének ügyfélfogadási rendjéről az érintett települési önkormányzatot tájékoztatni kell.

- 
Az ügyfélfogadás során biztosítani kell, hogy az ügyfelek fogadására mindig legyen olyan ügyintéző, aki érdemi tájékoztatást és felvilágosítást tud adni.

- 
A Városi Gyámhivatal hatáskörébe tartozó ügyekben a körzeti településről érkező állampolgárokat a hét minden munkanapján hivatali időben fogadni kell és ügyeikkel érdemben kell foglalkozni. Szükség esetén kihelyezett ügyfélfogadást is kell tartani.

- 
A gyámügyi munka hatékonyabbá és szakszerűbbé tétele érdekében évenként az illetékességi körbe tartozó település gyámügyi feladatainak ellátásával foglalkozó köztisztviselőknek a családsegítő és gyermekjóléti szolgálat dolgozóinak bevonásával - szakmai napot kell tartani.

- 
Gondoskodni kell a Városi Gyámhivatalnál az ügyintézésben elért színvonal megtartásáról.

- 
Folyamatosan figyelemmel kell kísérni az elektronikus ügyintézés biztosításához szükséges nyomtatványok körének bővítési lehetőségét, meg kell ismerni ezzel kapcsolatban az állampolgári véleményeket, igényeikhez kell igazítani az elektronikus ügyintézés előkészítését.

- 
Folyamatosan figyelemmel kell kísérni az Országgyűlés jogalkotó tevékenységét és a jogszabályok véleményezésével segíteni a az országgyűlési képviselők munkáját.                               

- 
Gondoskodni kell a bűnmegelőzéssel kapcsolatos önkormányzati feladatok meghatározásáról és a végrehajtásának megszervezéséről.

6./ Az önkormányzati fejlesztési, felújítási célkitűzések megvalósításának szakszerű, időarányos előkészítése, azok megvalósítására pályázatok elkészítése és benyújtása, a megvalósítás koordinálása.

Célfeladatok:

- 
Az önkormányzati ingatlan vagyon kataszter folyamatos 
vezetéséről gondoskodni kell.

- 
Az ingatlan vagyon kataszterből, annak nyilvántartásából meg kell tervezni és elő kell készíteni az önkormányzati épületek felújítási, korszerűsítési időbeni ütemezését és ennek megfelelően a képviselő-testületi döntésekhez szükséges előkészítő munkákat.

- 
A beruházások, fejlesztések, felújítások ismeretében meg kell keresni azt a legkedvezőbb pályázati lehetőségeket, amivel ezen munkák a legkevesebb önkormányzati ráfordítással megvalósíthatók.

- 
A pályázati kiírásokat folyamatosan figyelemmel kell kísérni, és a képviselő-testületi döntéseknek megfelelően azokat el kell készíteni, majd benyújtani.

- 
A nyert pályázatok alapján a munkák kivitelezéséhez szükséges előkészítő munkákat el kell végezni.

- 
A kivitelezési munkák során beruházó, bonyolító és kivitelező közötti koordinálási feladatokat el kell látni.

- 
A folyamatos építésrendészeti ellenőrzésekkel biztosítani szükséges az építésügyi hatósági tevékenység hatékonyságát, a jogszabályok végrehajtását.

- 
Az önkormányzati tulajdonú közterületek rendeltetéstől eltérő használata során vizsgálni kell a közterület használat jogszerűségét. 

- 
Az önkormányzat és intézményei takarékos energia felhasználása érdekében szükséges racionalizálási intézkedések kidolgozása, pályázatok előkészítése kiemelt feladat kell, hogy legyen. Pontos és időbeni adatszolgáltatással segítséget kell nyújtani az „Energetikai Akcióterv” elkészítéséhez.
A Képviselő-testület felhívja a polgármestert, hogy a meghatározott célkitűzések figyelembevétele mellett gondoskodjon a címzetes főjegyző 2012. évi teljesítménykövetelményének meghatározásáról.

A címzetes főjegyző biztosítsa, hogy a fenti célkitűzések alapján a köztisztviselők 2012. évi teljesítménykövetelményei személyenként meghatározásra kerüljenek.

Határidő: 2012. március 31. 

Felelős:  Dr. Kiss Edit polgármester

              Balogh Edit címzetes főjegyző

Erről értesülnek:

1. Jász-Nagykun-Szolnok Megyei Kormányhivatal

2.  Valamennyi Képviselő Helyben

Martfű, 2012. január 25. 









  Dr. Kiss Edit







              polgármester 

